LAZDIJŲ RAJONO SAVIVALDYBĖS TARYBA

SPRENDIMAS

DĖL LAZDIJŲ RAJONO SAVIVALDYBĖS TARYBOS 2015 M. RUGSĖJO 4 D. SPRENDIMO NR. 5TS-151 „DĖL ALYTAUS REGIONO INTEGRUOTOS TERITORIJŲ VYSTYMO PROGRAMOS“ PAKEITIMO

2018 m. gegužės 30 d. Nr. 5TS-1323

Lazdijai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Integruotų teritorijų vystymo programų rengimo ir įgyvendinimo gairių, patvirtintų Lietuvos Respublikos vidaus reikalų ministro 2014 m. liepos 11 d. įsakymu Nr. 1V-480 „Dėl Integruotų teritorijų vystymo programų rengimo ir įgyvendinimo gairių patvirtinimo“, 32 punktu, Lazdijų rajono savivaldybės tarybos 2016 m. kovo 10 d. sprendimo Nr. 5TS-387 „Dėl Lazdijų rajono savivaldybės tarybos 2015 m. rugsėjo 4 d. sprendimo Nr. 5TS-151 „Dėl 2014–2020 m. Alytaus regiono integruotos teritorijų vystymo programos“ pakeitimo“ 2 punktu ir atsižvelgdama į viešosios įstaigos A. Kirsnos dvaro kultūros ir paveldo centro 2018-05-14 raštą Nr. 1 „Dėl Būdviečio seniūnijos patvirtinimo susieta teritorija“, Lazdijų rajono savivaldybės taryba n u s p r e n d ž i a:

1. Pakeisti Lazdijų rajono savivaldybės tarybos 2015 m. rugsėjo 4 d. sprendimą Nr. 5TS-151 „Dėl Alytaus regiono integruotos teritorijų vystymo programos“:

1.1. pakeisti sprendimo 1 punktą ir išdėstyti jį taip:

„1. Pritarti Alytaus regiono integruotos teritorijų vystymo programos projektui (pridedama);“;

1.2. pakeisti sprendimo 2 punktą ir išdėstyti jį taip:

„2. Nustatyti Lazdijų rajono savivaldybės Lazdijų seniūniją ir Lazdijų rajono savivaldybės Būdviečio seniūniją Alytaus regiono integruotos teritorijų vystymo programos tikslinės teritorijos – Lazdijų miesto – susietomis teritorijomis.“;

1.3. pakeisti Alytaus regiono integruotą teritorijų vystymo programą:

1.3.1. pakeisti programos 6 punktą ir jį išdėstyti taip:

„6. Lazdijų miestui ir jį supančioms Lazdijų seniūnijos ir Būdviečio seniūnijos teritorijoms būdingi šie funkciniai ryšiai:

6.1. Lazdijų miestas yra retai gyvenamos Lazdijų rajono savivaldybės didžiausias miestas ir iš esmės vienintelis miestas, turintis pakankamą kiekį darbo jėgos ir galimybę pritraukti ir absorbuoti didesnes investicijas; Lazdijų miestas yra įsikūręs prie svarbių krašto kelių, jungiančių Lietuvą ir Lenkiją, tačiau Lazdijų miesto teritorijoje yra ribotas investicijoms tinkamų sklypų kiekis – siūlomas tik vienas komercinės paskirties žemės sklypas. Miesto teritorijoje sudėtingiau steigti gamybos ar pramonės įmones, o tokių įmonių kūrimas veiksmingiausiai padėtų spręsti nedarbo bei iš to kylančias kompleksines problemas Lazdijų rajono savivaldybėje. Tačiau nemažai investicijoms patrauklių sklypų bei ekonomikos skatinimui patrauklių objektų yra Lazdijų miesto apylinkėse: žemės sklypas Janaslavo k., šalia Lazdijų turizmo informacinio centro, skirtas kempingo statybai; 2 sklypai šalia Lazdijų hipodromo, Lazdijų seniūnijoje; 6 žemės sklypai Jukneliškės k. nuomojami ūkinei komercinei veiklai, jų naudojimo būdas – pramonės ir sandėliavimo objektų teritorijos, naudojimo pobūdis – pramonės ir sandėliavimo įmonių statybos. Maksimaliam šių objektų išnaudojimui būtinos investicijos į komunikacijų, kelių įrengimą, hidrotechnikos įrenginių statybą. Reikalingas bendras šių objektų integravimas į Lazdijų miesto infrastruktūrą.

6.2. Šiuo metu jau vyksta nuolatinis darbo jėgos judėjimas iš Lazdijų miesto į Lazdijų seniūnijoje kuriamas darbo vietas, šis judėjimas gali suintensyvėti komercinei veiklai panaudojant šiuo metu neužimtus sklypus; Lazdijų seniūnijoje, Janaslavo kaime, baigiamas įrengti paukščių perinimo inkubatorius, kuriame bus sukurta apie 40 naujų darbo vietų.

6.3. Vertinant kultūriniu ir pažintinio turizmo požiūriu, Būdviečio seniūnija yra gausi kultūrinio dvarų paveldo objektų, kurių Lazdijų mieste nėra. Seniūnijoje yra Būdviečio dvaro sodyba ir svirnas, kuris yra architektūros paminklas, nekilnojamoji kultūros vertybė, saugoma Lietuvos Respublikos nekilnojamųjų kultūros vertybių apsaugos įstatymo, Aštriosios Kirsnos dvaro sodybos ansamblis, kuris iš kitų Lietuvos XIX a. dvarų sodybų išsiskiria itin originalia reprezentacinės ir ūkinės gamybinės dalių kompozicija su buvusia maksimaliai išvystyta vandens telkinių sistema bei gausybe parko elementų – apžvalgos kalvelių gausa parke. Šie objektai yra lankomi Lazdijų miesto ir kitų tikslinių teritorijų gyventojų, tačiau nėra pilnai pritaikyti kultūrinėms ir turizmo paslaugoms teikti. Būdviečio seniūnijos teritorijoje esančių kultūrinių objektų atnaujinimas ir pritaikymas lankytojams sudarytų sąlygas plėtoti kultūrinę, bendruomeninę bei ūkinę veiklą – čia būtų organizuojami kultūriniai, edukaciniai, šviečiamieji renginiai, kurie pritrauktų dalyvių ne tik iš Lazdijų miesto, tačiau ir iš kitų Alytaus regiono savivaldybių. Būdviečio seniūnijoje siektina modernizuoti bei sukurti šiuolaikinės visuomenės poreikius atitinkančią kultūros infrastruktūrą, kartu keliant kultūros paslaugų kokybę, didinant prieinamumą ir interaktyvumą, kuriant didesnės pridėtinės vertės kultūros paslaugas, skatinant papildomus lankytojų srautus, formuojant paklausą vietos verslams, teritorijos patrauklumą investicijoms ir naujų darbo vietų kūrimą. Įgyvendinant projektus Būdviečio seniūnijoje, būtų skatinamas teritorijų bendruomenių bendradarbiavimas bei tolygi regiono plėtra, prisidedama prie miesto ryšių su kaimu stiprinimo, gerėtų užimtumo galimybės dėl didesnės veiklų įvairovės. Kuriamos sąlygos į neišnaudotus, apleistus infrastruktūros objektus pritraukti naujas komercines veiklas, pritaikant socialinei, kultūros infrastruktūrai, bendruomenių veiklai, taip mažinant geografinių sąlygų ir demografinių procesų sukeliamus gyvenamosios aplinkos kokybės netolygumus.“;

1.3.2. pakeisti programos 8 punktą ir išdėstyti jį taip:

„8. Atsižvelgus į Alytaus regiono ITV programos 6 punkte nurodytus Lazdijų miestui ir jį supančioms teritorijoms būdingus funkcinius ryšius ir tiesioginę sąveiką, taip pat į Lazdijų rajono savivaldybės tarybos 2015 m. rugsėjo 4 d. sprendimo Nr. 5TS-151 „Dėl Alytaus regiono integruotos teritorijų vystymo programos“ 2 punktą, nustatytos šios su Lazdijų miestu (tiksline teritorija) susietos teritorijos, kuriose taip pat įgyvendinama Alytaus regiono ITV programa (žr. 1 pav.) – Lazdijų seniūnija ir Būdviečio seniūnija.

1 pav. Tikslinės ir susietos teritorijos. Šaltiniai: Nacionalinė žemės tarnyba prie Žemės ūkio ministerijos, UAB „Hnit-Baltic“, VĮ „Registrų centras“.“;

1.3.3. pakeisti programos 9 punktą ir jį išdėstyti taip:

„9. Tikslinių teritorijų, kuriose įgyvendinama Alytaus regiono ITV programa, gyventojų skaičius, remiantis ITV programos rengimo metu paskutiniais paskelbtais Lietuvos statistikos departamento duomenimis, – 8,3 tūkst. gyventojų (2015 m. sausio 1 d.); su Alytaus regiono tikslinėmis teritorijomis susietos teritorijos (Lazdijų seniūnijos) gyventojų skaičius – 2,5 tūkst. gyventojų, susietos teritorijos (Būdviečio seniūnijos) gyventojų skaičius – 1,0 tūkst.“;

1.3.4. pakeisti programos 2 priedo „Alytaus regiono integruotos teritorijų vystymo programos įgyvendinimo teritorijos vystymo tikslai, uždaviniai ir priemonės“ 1.1 uždavinį „Sudaryti sąlygas darbo vietų kūrimui, atnaujinant tikslinių teritorijų ir susietos teritorijos viešąją infrastruktūrą, gamtos, kultūros paveldo objektus ir kultūros įstaigas“:

1.3.4.1. pakeisti Produktų sukūrimo grafiko (kaupiamuoju būdu) 1.1-P-3 eilutę ir ją išdėstyti taip:

Produktų sukūrimo grafikas (kaupiamuoju būdu):

Kodas	Rodiklio pavadinimas, matavimo vienetai	Siekiama reikšmė

2014 m.	2015 m.	2016 m.	2017 m.	2018 m.	2019 m.	2020 m.	2021 m.	2022 m.	2023 m.
1.1-P-3	Sutvarkyti, įrengti ir pritaikyti lankymui gamtos ir kultūros paveldo objektai ir teritorijos	0	0	0	0	0	0	3	3	3	3

1.3.4.2. papildyti Uždavinio įgyvendinimo priemones 1.1.4.3 ir 1.1.4.4 eilutėmis:

Uždavinio įgyvendinimo priemonės:	Lėšų poreikis (iš viso), tūkst. eurų	Iš jų viešosios lėšos, tūkst. eurų	Iš jų Europos Sąjungos lėšos, tūkst. eurų	Sukuriamas produktas (produkto rodiklio pavadinimas, matavimo vienetai, kiekybinė reikšmė)
1.1.4.3. Šilumos tinklų rekonstrukcija Varėnos miesto centrinėje dalyje	X	X	X	Rekonstruotų šilumos tinklų ilgis, 0,448 km
1.1.4.4. Restauravus Aštriosios Kirsnos dvarą, kompleksiškai pritaikyti jį viešosioms bei turizmo reikmėms, efektyviau naudoti kultūros paveldą ir rekreacinį potencialą turizmui	X	X	X	Sutvarkyti, įrengti ir pritaikyti lankymui gamtos ir kultūros paveldo objektai ir teritorijos, 1 vnt.

Savivaldybės meras	Artūras Margelis